Overraskende valg fra Norges landslagskaptein i Ballon d'Or-kåringen. TV 2-ekspert er forundret over Ciljan Skjelbreds valg.

FIFAs prestisjetunge Ballon d'Or-utmerkelse deles ut i Zurich 11. januar.

Lionel Messi og Cristiano Ronaldo er de to store forhåndsfavorittene til prisen.

Begge har dominert fullstendig for sine respektive klubblag de siste årene og bøttet inn scoringer nærmest på bestilling.

Valgte Mascherano fremfor Messi og Ronaldo

Men ikke alle er enige i at Barcelona og Real Madrids superstjerner fortjener prisen.

Norges landslagskaptein har valgt å gi sin stemme til Barcelonas veteran Javier Mascherano. Det melder Norges fotballforbund (NFF) på sine egne nettsider.

Han plasserer Cristiano Ronaldo på andreplass, og Gareth Bale på tredjeplass i sin avstemning.

Med andre ord vurderer Ciljan Skjelbred at Lionel Messi ikke er blant verdens tre spillere for øyeblikket.

Overrasket TV 2-ekspert

TV 2-ekspert Simen Stamsø Møller er forundrer over Ciljan Skjelbreds valg.

– Dette var en overraskende trio. Jeg kan i hvert fall nevne ti spillere som har vært bedre enn Mascherano og Bale dette året, konstaterer Møller overfor TV 2 Sporten.

Han tror landslagskapteinen ikke har fulgt så mye med på internasjonal fotball i 2015.

– Å utelate Lionel Messi, Neymar, Luis Suárez og Andres Iniesta i 2015 er helt utrolig. Enten har han ikke oversikt, et sprøtt syn på hva god fotball er eller en trang til å være original. Er han helt sikker på at han ikke stemmer for 2014, da Real Madrid vant Champions League og Javier Mascherano var strålende i VM, spør en forundret og overrasket ekspert.

I fjor stemte forøvrig Ciljan Skjelbred på Ronaldo, Zlatan Ibrahimovic og Lionel Messi i sin avstemning.

Landslagstrener Per-Mathias Høgmo mener heller ikke at Messi fortjener å stikke av med Ballon d'Or i januar.

Han gir sine stemmer i følgende rekkefølge: Cristiano Ronaldo, Lionel Messi og Zlatan Ibrahimovic.

Her er stemmene til landslagssjefene og kapteinene til Norge:

Landslagssjef Per-Mathias Høgmo:

Trenere:

5 poeng: Pep Guardiola, Bayern München

3 poeng: Unai Emery, Sevilla

1 poeng: Carlo Ancelotti, Real Madrid

Spillere:

5 poeng: Cristiano Ronaldo

3 poeng: Lionel Messi

1 poeng: Zlatan Ibrahimovic

Landslagskaptein Per Ciljan Skjelbred:

Trenere:

5 poeng: Carlo Ancelotti, Real Madrid

3 poeng: Laurent Blanc, Paris Saint-Germain

1 poeng: Massimiliano Allegri, Juventus

Spillere:

5 poeng: Javier Mascherano

3 poeng: Cristiano Ronaldo

1 poeng: Gareth Bale

Landslagssjef Roger Finjord:

Trenere:

5 poeng: Jill Ellis, USAs landslag

3 poeng: Mark Sampson, Englands landslag

1 poeng: Thomas Wörle, Bayern München

Spillere:

5 poeng: Carli Lloyd, USA

3 poeng: Aya Miyama, Japan

1 poeng: Celia Sasic, Tyskland

Landslagskaptein Maren Mjelde:

Trenere:

5 poeng: Jill Ellis, USAs landslag

3 poeng: Thomas Wörle, Bayern München

1 poeng: Mark Sampson, Englands landslag

Spillere:

5 poeng: Carli Lloyd, USA

3 poeng: Aya Miyama, Japan

1 poeng: Ramona Backmann, Sveits

Kilde: Fotball.no